## Odluka Ustavnog suda Republike Hrvatske broj:U-VII-2444/2007 od 28. lipnja 2007.

### NN 71/2007 (9.7.2007.), Odluka Ustavnog suda Republike Hrvatske broj:U-VII-2444/2007 od 28. lipnja 2007.

# USTAVNI SUD REPUBLIKE HRVATSKE

2236

Ustavni
sud Republike Hrvatske, u sastavu Petar Klarić, predsjednik Suda, te suci
Marijan Hranjski, Mario Kos, Ivan Matija, Ivan Mrkonjić, Jasna Omejec, Željko
Potočnjak, Agata Račan, Emilija Rajić, Smiljko Sokol, Nevenka Šernhorst i Vice
Vukojević, odlučujući o prijedlogu Srpskog narodnog vijeća za provedbu nadzora nad
ustavnošću i zakonitošću izbora članova Vijeća srpske nacionalne manjine Grada
Garešnice i članova Vijeća srpske nacionalne manjine Općine Đulovac, na
sjednici održanoj 28. lipnja 2007. godine, donio je

## ODLUKU

I.
Poništava se odluka Gradskog izbornog povjerenstva Grada Garešnice, klasa:
013-01/07-01/6, urbroj: 2123/01-02-07-1 od 17. lipnja 2007. o izboru članova
Vijeća srpske nacionalne manjine Grada Garešnice u dijelu u kojem se utvrđuje
da su Milan Komlenović, Goran Popović, Branka Vekić i Milenko Zdjelar izabrani
kandidati za članove Vijeća srpske nacionalne manjine Grada Garešnica.

II.
Poništava se odluka Općinskog izbornog povjerenstva Općine Đulovac, klasa:
013-01/0701/01, urbroj: 2111/05-07-07-5 od 17. lipnja 2007. o izboru članova
Vijeća srpske nacionalne manjine Općine Đulovac u dijelu u kojem se utvrđuje da
su Milan Bogdanović i Siniša Mačak izabrani kandidati za članove Vijeća srpske
nacionalne manjine Općine Đulovac.

III.
Ova odluka objavit će se u »Narodnim novinama«.

Obrazloženje

1.
Srpsko narodno vijeće podnijelo je prijedlog za provođenje nadzora nad
ustavnošću i zakonitošću radnji Gradskog izbornog povjerenstva Grada Garešnice
vezanih uz donošenje Odluke, klasa: 013-01/07-01/6, ur. broj: 2123/01-02-07-1
od 17. lipnja 2007. o izboru članova Vijeća srpske nacionalne manjine Grada
Garešnice provedenih 17. lipnja 2007. u dijelu u kojem se utvrđuje šesnaest
(16) kandidata izabranih za Vijeće srpske nacionalne manjine Grada Garešnice.

Predlagatelj
je podnio i prijedlog za provođenje nadzora nad ustavnošću i zakonitošću radnji
Općinskog izbornog povjerenstva Općine Đulovac vezanih uz donošenje Odluke,
klasa: 013-01/0701/01, ur. broj: 2111/05-07-07-5 od 17. lipnja 2007. o izboru
članova Vijeća srpske nacionalne manjine Općine Đulovac provedenih 17. lipnja
2007. u dijelu u kojem se utvrđuje jedanaest (11) kandidata izabranih za Vijeće
srpske nacionalne manjine Općine Đulovac.

Prijedlozi
su Ustavnom sudu dostavljeni putem Državnog izbornog povjerenstva Republike
Hrvatske.

Predlagatelj
ističe da je verificiranje 16. mandata za Vijeće srp­ske nacionalne manjine u
Gradu Garešnici, odnosno 11. mandata za Vijeće srpske nacionalne manjine u
Općini Đulovac suprotno članku 24. Ustavnog zakona o pravima nacionalnih
manjina (»Narodne novine« broj 155/02.), kojim je propisan točan broj vijećnika
koje imaju općinska, gradska i županijska vijeća nacionalnih manjina.

*Prijedlog
je osnovan.*

2.
Članak 24. stavak 2. Ustavnog zakona o pravima nacionalnih manjina propisuje:

U
vijeća nacionalnih manjina općine bira se 10 članova, u vijeća nacionalnih
manjina grada bira se 15, a u vijeće nacionalnih manjina županije bira se 25
članova pripadnika nacionalne manjine.

Uvidom
u Odluku Gradskog izbornog povjerenstva Grada Garešnice, Ustavni sud je utvrdio
da izbor 12 kandidata za 15 članova Vijeća srpske nacionalne manjine Grada
Garešnice po broju dobivenih glasova nije sporan. Sporan je izbor preostala tri
člana tog vijeća, budući da su četiri kandidata, i to Milan Komlenović, Goran
Popović, Branka Vekić i Milenko Zdjelar, dobili jednak broj glasova, to jest
svaki po 41 glas.

Uvidom
u Odluku Općinskog izbornog povjerenstva Općine Đulovac, Ustavni sud je utvrdio
da izbor 9 kandidata za 10 članova Vijeća srpske nacionalne manjine Općine
Đulovac po broju dobivenih glasova nije sporan. Sporan je izbor preostalog,
desetog člana tog vijeća budući da su Milan Bogdanović i Siniša Mačak dobili
jednak broj glasova, to jest svaki po 34 glasa.

U
takvoj situaciji Gradsko izborno povjerenstvo Grada Garešnice i Općinsko
izborno povjerenstvo Općine Đulovac utvrdili su i te kandidate izabranima, pa
Vijeće srpske nacionalne manjine u Gradu Garešnici ima 16 članova, a Vijeće
srpske nacionalne manjine u Općini Đulovac 11 članova.

Hrvatsko
zakonodavstvo ne dopušta promjenu broja članova u vijećima nacionalnih manjina.
S obzirom na propisani većinski sustav izbora članova vijeća nacionalnih
manjina, u slučaju pojave jednakog broja glasova kandidata, koji bi s obzirom
na dobivene glasove trebali biti izabrani za članove vijeća, izbori se ponavljaju
za nepopunjena mjesta u vijeću nacionalne manjine, pri čemu u ponovljenim
izborima sudjeluju samo ono dvoje (ili više) kandidata koji su u prethodno
provedenom postupku glasovanja dobili jednak broj glasova.

U
tim je slučajevima za raspisivanje ponovljenih izbora, prema odredbama Zakona o
izboru članova predstavničkih tijela jedinica lokalne i područne (regionalne)
samouprave (»Narodne novine« broj 33/01., 10/02. – odluka Ustavnog suda
Republike Hrvatske broj: U-I-39/2002, 155/02. – članak 43. stavak 2. Ustavnog
zakona o pravima nacionalnih manjina, 45/03., 43/04. – odluka Ustavnog suda
Republike Hrvatske broj: U-I-2494/2002, 40/05. i 44/05. – pročišćeni tekst; u
daljnjem tekstu: Zakon o lokalnim izborima), ovlaštena jedino Vlada Republike
Hrvatske.

3.
Sukladno članku 55. Zakona o lokalnim izborima, Ustavni sud je odlučio kao u
izreci.

Broj:
U-VII-2444/2007
Zagreb, 28. lipnja 2007.

USTAVNI
SUD REPUBLIKE HRVATSKE

Predsjednik

**dr. sc. Petar Klarić,
v. r.**

Odluka, NN 71/2007-2236